Helsingin ortodoksinen seurakunta on erottanut Mitro Revon papin toimestaan.

Ortodoksipappi ja entinen europarlamentaarikko Mitro Repo on saanut potkut varsinaisesta leipätyöstään.

Helsingin ortodoksinen seurakunta on erottanut Revon papin toimesta. Potkuista päätti seurakunnanneuvosto heinäkuun lopulla ylimääräisessä kokouksessaan.

Monelle seurakuntalaiselle Revon potkut tulivat yllätyksenä.

Mitro Repo on tunnettu hahmo ja värikäs persoona. Hän on toiminut seurakunnan pappina noin 20 vuotta.

Seurakunta on ollut Revon potkuista vaitonainen. Työsuhteen päättymisestä saa vihiä lukemalla seurakunnan kanslian ilmoitustaululta pöytäkirjaa neuvoston kokouksesta.

Isä Mitron työsuhteen lopettamisesta käydyn kokouksen pöytäkirja on nähtävillä Helsingin ortodoksisen hiippakunnan kansliassa.­

Pöytäkirjan mukaan Revon potkut olivat ainoa kohta esityslistalla. Työsuhteen päättymistä esitti kirkkoherra Markku Salminen. Menettelyyn kirkkoherra oli saanut kirjallisen suostumuksen hiippakunnan piispalta, metropoliitta Ambrosiukselta.

Pöytäkirjan mukaan asiasta tiedottaminen on keskitetty kirkkoherra Salmiselle.

Lomalta tavoitettu kirkkoherra Salminen ottaa yhteyttä ja kertoo IS:lle, että irtisanomiselle on kaksi perustetta.

– Sopimaton käytös ja toistuvat työntekoon liittyvät ongelmat.

Salminen ei halua tarkemmin kommentoida, minkälaisia ongelmia on ollut ja miten Repo on käyttäytynyt sopimattomasti.

– Aloite on tehty seurakuntalaisilta tulleen palautteen pohjalta. Luottamus on mennyt kokonaan.

Neuvoston päätöksen mukaan Revon työvelvoite päättyy heti. Hänelle maksetaan palkkaa tammikuun 2017 loppuun asti.

Mitro Revon työsuhteen lopettamisesta käydyn kokouksen pöytäkirjaote.­

Mitro Revon kohut: härskejä puheita ja taputtelua

Julkkispappi, sanavalmis Mitro Repo oli demarien äänikuningas EU-vaaleissa 2009. Kansanmiehenä esiintyvä, viinistä ja hyvästä ruuasta nauttiva isä Mitro sai yli 70000 ääntä.

EU-uransa aikana Repo tuli julkisuudessa tunnetuksi huumorin viljelystä. Naispiirit tulkitsivat sutkautukset rivouksiksi.

Yksi IS:n haastattelema nainen kertoi, miten hän istui erään yrityksen juhlassa Mitro Revon edessä. Aviomies istui vieressä, mutta se ei tuntunut Repoa häiritsevän.

–Kesken esityksen juhlatuulella ollut Repo alkoi kuiskailla härskejä. Hän huomautteli ulkonäöstäni ja sanoi muutamaan otteeseen muun muassa, ettei hänellä ole kaapunsa alla mitään vaatteita. Myöhemmin illalla hän lähetteli yhteisen tuttavamme kautta kommentteja vartalostani.

Mitro Repo Liisa Jaakonsaaren ja Jutta Urpilaisen seurassa SDP:n eurovaalikampanjan käynnistystilaisuudessa Bio Rexissä 9. huhtikuuta 2009.­

A-studion meppiarviossa Repo jäi viimeiseksi.

– Puristi minua yhtäkkiä reidestä kesken haastattelun, eräs nainen kertoi Revon toimista ohjelmassa.

IS ei tavoittanut Mitro Repoa kommentoimaan irtisanomista.

Lue lisää Mitro Revon potkuista tiistain Ilta-Sanomista tai digilehdestä!